CELEX: C2007/283/38
Language: da
Date: 2007-11-24 00:00:00
Title: Sag C-438/07: Sag anlagt den 19. september 2007 — Kommissionen for De Europæiske Fællesskaber mod Kongeriget Sverige

24.11.2007   
            
            
               DA
            
            
               Den Europæiske Unions Tidende
            
            
               C 283/21
            
         Sag anlagt den 19. september 2007 — Kommissionen for De Europæiske Fællesskaber mod Kongeriget Sverige
   (Sag C-438/07)
   (2007/C 283/38)
   Processprog: svensk
   Parter
   
      Sagsøger: Kommissionen for De Europæiske Fællesskaber (ved L. Parpala, M. Patakia og S. Pardo Quintillán)
   
      Sagsøgt: Kongeriget Sverige
   Sagsøgerens påstande
   
               —
            
            
               Det fastslås, at Kongeriget Sverige har tilsidesat artikel 5, stk. 2, artikel 5, stk. 3, og artikel 5, stk. 5, i Rådets direktiv 91/271/EØF af 21. maj 1991 om rensning af byspildevand (1), som ændret ved Kommissionens direktiv 98/15/EF af 27. februar 1998 (2). Tilsidesættelsen består i, at det ikke senest den 31. december 1998 har sikret, at samtlige udledninger fra rensningsanlæg af byspildevand fra byområder med over 10 000 personækvivalenter, som ledes direkte ud til følsomme områder eller til deres afstrømningsområder, opfylder de relevante krav i bilag 1 til Rådets direktiv 91/271/EØF.
            
         
               —
            
            
               Kongeriget Sverige tilpligtes at betale sagens omkostninger.
            
         Søgsmålsgrunde og væsentligste argumenter
   I 1994 klassificerede Sverige alle sine vandområder som følsomme områder. I 1998 og 2000 bekræftede Sverige overfor Kommissionen for De Europæiske Fællesskaber (Kommissionen) denne klassificering og anførte, at man som kriterium havde anvendt eutrofiering (dvs. overgødskning), og at det er de berørte vandmasser, som afgør, hvilken type af tertiær rensning der kræves.
   De svenske myndigheder mener ikke, at kvælstoffjernelse er nødvendig for udledninger, der fra byområder med over 10 000 personækvivalenter (PE) i områder nord for Norrtälje kommune når Østersøen. Kvælstoffjernelse forekommer derfor kun i kystområderne mellem Norrtälje kommune og den norske grænse. De mener heller ikke, at kvælstofudledninger fra byområder med over 10 000 PE beliggende i det centrale Sydsverige bidrager til kystvandets eutrofiering, da der sker en tilstrækkelig naturlig kvælstofretention under transporten gennem afstrømningsområdet fra forureningskilden til havet.
   Kommissionen mener, at der findes videnskabeligt bevis for, at phosphor og kvælstof er hovedårsagerne bag Østersøens eutrofiering. Phosphor- og kvælstofudledninger i kystvandet spredes til andre dele af Østersøen, og udledninger i indre vandveje, som ligger i Østersøens afstrømningsområde, bidrager til Østersøens eutrofiering.
   Derfor skal kvælstoffjernelse fra byspildevand fra byområder med over 10 000 personækvivalenter (PE), som ledes direkte ud til følsomme områder eller til deres afstrømningsområder, ske ved berørte rensningsanlæg.
   Undladelsen af at vedtage sådanne foranstaltninger udgør en tilsidesættelse af direktiv 91/271/EØF, som ændret ved Kommissionens direktiv 98/15/EF, og navnlig af artikel 5, stk. 2, artikel 5, stk. 3, og artikel 5, stk. 5 (direktiv 91/271).
   
      (1)  EFT L 135, s. 40.
   
      (2)  EFT L 67 af 7.3.1998, s. 29.